Diari Oficial de la Generalitat Valenciana


Sumari del DOGV 361, del 09-04-1986 (1986/805989)

DECRET 19/1986, de 24 de febrer, del Consell de la Generalitat Valenciana, pel qual es modifica el Reglament Orgànic i Funcional de la Conselleria d'Economia i Hisenda.
------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1986/02/24/19/dof/vci/html**

### Dades del document

Número de DOGV
:   361

Data del DOGV
:   09-04-1986

Secció del DOGV
:   DISPOSICIONS GENERALS

Número del document
:   1986/805989


Data del document
:   24-02-1986

Organisme emissor
:   Conselleria d'Economia i Hisenda

Tipus de document
:   Decret

Anàlisi jurídica

Decret 19/1986, de 24 de febrer, del Consell de la Generalitat Valenciana, pel qual es modifica el Reglament Orgànic i Funcional de la Conselleria d'Economia i Hisenda.  
El Decret 114/1985, de 25 de juliol, del Consell de la Generalitat Valenciana, establí el nombre i denominació de les Conselleries que el componen, tot adaptant l'estructura del Govern i Administració Autonòmiques a la nova realitat que sorgeix de l'acabament del procés de transferències.   
Això ha incidit de diversa forma en aquesta Conselleria d'Economia i Hisenda pel seu caràcter de gestora de la Hisenda Autonòmica, impulsora de l'economia del sector públic valencià. De forma especial i directa, l'assumpció de les transferències previstes en els Decrets del President de la Generalitat 25/1985, de 25 de juliol, en matèria de Casinos i Jocs, i 29/1985, d'1 d'agost, en matèria de l'Impost del 5% sobre Espectacles Públics per a la Protecció de Menors, obliguen a una nova organització de la Conselleria, tot mantenint, això sí, el principi d'austeritat en la despesa.   
En atenció d'aquests motius, tot complint els articles 35 f) i 70 de la Llei 5/83, de 30 de desembre, del Govern Valencià, a proposta del Conseller d'Economia i Hisenda i amb la deliberació prèvia del Consell de la Generalitat Valenciana celebrada el dia 24 de febrer de 1986,   
DECRETE:  
Article únic  
Es modifica el Reglament Orgànic i Funcional de la Conselleria d'Economia i Hisenda de la Generalitat Valenciana, aprovat per Decret 35/1984, de 2 d'abril, en els articles i epígrafs que es mencionen i la redacció dels quals quedarà establerta en els termes següents:   
«TITOL II  
De l'estructura i funcions dels òrgans directius  
CAPITOL I  
Del Conseller  
Article seté  
El Conseller d'Economia i Hisenda és la superior autoritat de la Conselleria. Té totes les competències inherents al seu càrrec i expressament les funcions següents:   
1. Proposar al Consell el nomenament i cessament d'alts càrrecs del seu Departament.   
2. Preparar i presentar al Govern els avantprojectes de Llei, propostes d'acord i projectes de Decret relatius a les qüestions pròpies del seu Departament i referendar aquests darrers una volta aprovats.   
3. Formular motivadament l'avantprojecte de Pressupost de la Conselleria.   
4. Exercir la potestat reglamentària en les matèries pròpies de la Conselleria, en forma d'Ordres de la Conselleria.   
5. Proposar al Consell, per a l'aprovació, l'estructura i organització de la Conselleria.   
6. Executar els acords del Govern en el marc de les seues competències.   
7. Resoldre en darrera instància els recursos d?alçada que s'interposen contra les Resolucions del Secretari General o dels Directors Generals, tret de les excepcions establertes en les lleis i Reglaments.   
8. Resoldre els conflictes d'atribucions que sorgesquen entre els diferents òrgans i autoritats de la Conselleria.   
9. Exercir la direcció, iniciativa i inspecció de tots els serveis del Departament i l'alta inspecció i altres funcions que corresponen respecte als Organismes autònoms adscrits a aquell.   
10 Ordenar les despeses pròpies dels serveis de la Conselleria dins dels límits legals pressupostaris, i les ordres de pagament corresponents   
11. Atorgar o proposar, si fa al cas, les recompenses que corresponguen i exercir les potestats disciplinàries i correctives, segons les disposicions vigents.   
12 Exercir les competències atribuïdes en l'article segon del Decret del Consell 149/1985, de 4 d'octubre, en matèria de Joc   
13. Qualssevol altres facultats que li atribuesquen les lleis, els Reglaments, el Consell o el President de la Generalitat.   
CAPITOL II  
Del Secretari General  
Article vuité  
Després del Conseller, el Secretari General és el cap superior de la Conselleria, tot exercint les competències que aquell li encomane i, en especial, les que determinen els articles 74 i 75 de la Llei 5/1983, de 30 de desembre, del Govern Valencià, és a dir:   
1. Elaborar projectes o plans d'actuació i programes de necessitats i l'avantprojecte de Pressupost de la Conselleria.   
2. Prestar assistència tècnica al Conseller i Directors Generals en tot allò que calga.   
3. Informar al personal directiu de la Conselleria sobre la procedència legal i la viabilitat econòmica dels seus programes d'actuacions i establir els mitjans d'informació necesaris per a mantenir-lo al corrent de totes les activitats de la Conselleria.   
4. Informar sobre els assumptes que el Conseller ha de sometre al Consell o al President.   
5. Proposar la millora i el perfeccionament dels serveis dels diferents centres de la Conselleria, tot vetlant per l'organització i el mètode de treball, prestant atenció de manera principal als costos i rendiments.   
6. Proposar normes generals sobre l'adquisició de material i totes les disposicions que afecten al funcionament dels serveis.   
7. Proposar compilacions de les disposicions vigents que afecten a la Conselleria, proposar refundicions i revisions de textos legals que es consideren adients i cuidar de les publicacions tècniques, periòdiques o no, de la Conselleria.   
8. Tramitar els nomenaments, destinacions, excedències, jubilacions i permisos dels funcionaris públics i altre personal que preste serveis en la Conselleria, segons les disposicions legals i reglamentàries aplicables.   
9. Realitzar la inspecció de tots els serveis de la Conselleria i dirigir-ne tot el personal.   
10. Presidir la Comissió Tècnica del Joc amb les competències atribuïdes pel Decret 149/1985, de 4 d'octubre.   
Article deu  
La Secretaria General Administrativa està integrada per les unitats següents:   
- Servei Jurídic.   
- Servei de Mecanització i Informàtica.   
- Servei del Joc.   
CAPITOL III  
De la Direcció General d'Economia  
Article onze  
Pertoca a la Direcció General d'Economia el desenvolupament de les tasques necessàries per a l'elaboració dels plans a què fa referència el número 1 de l'apartat 1 de l'article 34 de l'Estatut d'Autonomia de la Comunitat Valenciana. Per això, se li assignen les funcions següents:   
a) La realització, promoció i difusió d'estudis encaminats a un millor coneixement de la realitat econòmica i social de la Comunitat Valenciana i de les seues relacions amb la resta de l'economia espanyola i de l'economia internacional, especialment pel que fa referència a les Comunitats Europees, on es troba.   
b) L'estudi de la situació econòmica conjuntural i la realització de previsions sobre l'evolució de l'activitat econòmica valenciana.   
c) La formulació de la programació econòmica del sector públic valencià i, en particular, l'elaboració del programa Plurianual d'Inversions Públiques.   
d) La coordinació dels plans i programes sectorials, tot assegurant-ne la congruència amb els generals, especialment pel que fa referència a inversions públiques.   
e) La col·laboració amb altres Administracions Públiques Valencianes en l'elaboració dels seus plans i programes d'inversions, tot assegurant-ne la coordinació amb els del Govern Autònom.   
f) La preparació en el marc del programa del desenvolupament regional i presentació de projectes d'inversió susceptibles de ser finançats amb fons comunitaris europeus, a iniciativa dels departaments sectorials.   
g) L'establiment dels canals de relació necessaris amb els Sindicats, les Organitzacions Empresarials, Professionals i Econòmiques, els experts i la Universitat, a fi que en subministren l'assessorament i la col·laboració en l'elaboració dels programes econòmics del Govern Valencià.   
h) Atendre el correcte funcionament econòmic de les empreses públiques en l'àmbit de la Comunitat Valenciana, segons les competències atribuïdes a la Generalitat.   
i) L'elaboració d?estadístiques economique d?interés per a la Generalitat Valenciana, tant mitjançant la realització de censos i enquestes pròpies com de l'establiment de convenis de col·laboració amb altres institucions, en particular amb l'Institut Nacional d'Estadística.   
Article dotze  
La Direcció General d'Economia s'estructura en les Unitats següents:   
- Servei de Programació Econòmica i Inversions Públiques.   
- Servei d'Estadística Econòmica-Servei d'Anàlisis i Avaluació Econòmica.   
CAPITOL V  
De la Direcció General de Tributs  
Article setze  
La Direcció General de Tributs s'estructura en les unitats següents:   
- Inspecció Tributària-Servei Facultatiu-Servei Consultiu-Servei de Coordinació Territorial.   
CAPITOL VI  
De la Direcció General de Pressuposts  
Article divuit  
La Direcció General de Pressuposts s'estructura en les unitats següents:   
- Servei de Pressuposts de la Generalitat-Servei de Gestió de Pressuposts de la Generalitat.   
CAPITOL VII  
De la Intervenció General  
Article dinou  
Pertoquen a la Intervenció General les funcions previstes en la Llei de 4/1984, de 13 de juny, d'Hisenda Pública de la Generalitat Valenciana, i en concret el control de tots els actes de l'Administració de la Generalitat, els seus Organs Autònoms i Empreses Públiques que donen lloc al reconeixement de drets i obligacions de contingut econòmic, així com dels ingressos i pagaments que se'n deriven, i de la recaptació, inversió o aplicació en general dels seus capitals, a fi d'assegurar que l'Administració de la Hisenda s'ajuste a les disposicions aplicables de cada cos. Tindrà el triple caràcter de Centre Directiu de la Comptabilitat Pública, Centre de Control Intern i Centre de Control Financer.   
Article vint  
La Intervenció General, a més de les funcions que li puguen correspondre com a Direcció General de la Conselleria, desplegarà aquelles que li són pròpies, per ella mateixa i mitjançant les unitats següents:   
- Servei Fiscal i de Comptabilitat.   
- Intervencions Delegades en els Organs de la Generalitat Valenciana.   
- Serveis d'Auditories.   
CAPITOL VIII  
De la Tresoreria General  
Article vint-i-u  
Pertoquen a la Tresoreria General les funcions previstes en la Llei 4/1984, de 13 de juny, d'Hisenda Pública de la Generalitat Valenciana, i en concret les relatives a la recaptació de drets, distribució i realització de pagaments que hagen d'efectuar les Caixes del Tresor, servir al principi d'unitat de caixa, respondre dels avals contraguts per la Generalitat, així com els corresponents a l?administració, conservació i defensa del patrimoni de la Generalitat, confecció d'inventari i avaluació de tots els béns mobles i immobles que integren o hagen d'integrar l'esmentat Patrimoni, la realització de les inspeccions periòdiques d'aquest, l'elaboració de les nòmines del personal que presta serveis al Consell i també totes aquelles que deriven de l'Estatut d'Autonomia.»   
DISPOSICIONS FINALS  
Primera  
El Conseller d'Economia i Hisenda dictarà les disposicions necessàries per al desplegament del que estableix aquest Decret.   
Segona  
Hom autoritza la Conselleria d'Economia i Hisenda per a publicar el Text refós de l'estructura orgànica de la Conselleria d'Economia i Hisenda, amb les modificacions i adaptacions derivades d'aquest Decret.   
Tercera  
Aquest Decret entrarà en vigor el dia de la publicació al Diari Oficial de la Generalitat Valenciana   
DISPOSICIO DEROGATORIA  
Queden derogats els articles Seté, Vuité, Deu, Onze, Dotze, Setze, Divuit, Dinou, Vint i Vint-i-u de l'estructura orgànica de la Conselleria d'Economia i Hisenda, aprovada per Decret del Consell 35/1984, de 2 d'abril, així com totes aquelles normes d'igual o inferior rang que s'oposen al que estableix aquest Decret.   
València, a 24 de febrer de 1986.   
El President de la Generalitat,  
JOAN LERMA I BLASCO  
El Conseller d?Economia i Hisenda,  
ANTONI BIRLANGA I CASANOVA


Còpia Permalink ELI